Luister: Nuwe musiek, troue wink vir Monique Steyn in 2023Monique Steyn kuier by Maroela Media. As skamerige tiener met groot ambisie om ná skool sielkunde te gaan studeer, het die sangeres Monique Steyn nie eens daarvan gedroom dat sy eendag as een van Suid-Afrika se top-kunstenaars op van die grootste verhoë voor duisende mense sou optree nie. Ook nie dat sy jong musikante sou mentor en dat die wenner van ŉ sangkompetisie vir die tweede agtereenvolgende seisoen uit haar span sou kom nie. Sedert haar debuut-soloalbum, Ek val vir jou, in 2011 uitgereik is, het Monique haar weg in die Afrikaanse musiekbedryf oopgesing met treffers soos “Die boom” en “Vurebrand” en sy was later ook lid van die sanggroep 4 Werke saam met Ray Dylan, Nicholis Louw en Elizma Theron. Meer onlangs het kykers haar reis saam met Samantha Leonard op Die Kontrak 2 gevolg en sy was vanjaar weer terug op die Afrikaans is Groot-verhoog. Op presies dieselfde plek waar Monique in 2018 agter die Afrikaans is Groot-verhoog gehurk het terwyl sy vir haar suster, Doné, vertel dat Demi Lee Moore pas as die wenner van Die Kontrak aangewys is, het haar verloofde, Robbie Nel, ook in 2022 tydens Samantha Leonard se wen-oomblik gestaan. Monique Steyn en haar verloofde, Robbie Nel. (Foto: Monique Steyn/Facebook) “My sussie het in daardie stadium vir ŉ ander maatskappy gewerk, maar sy is ŉ paar weke vantevore deur haar huidige werkgewer geheadhunt. Doné was nie seker oor die geleentheid en of sy dit moet aangryp nie en toe sê ek vir haar sy moet daaroor bid en dan haar instink volg. “So toe ek haar daardie aand bel om te sê dat Demi Lee Die Kontrak gewen het, het sy vir my gesê: ‘Monna, ek het net vandag die kontrak [by haar nuwe maatskappy] geteken.’ Ons albei was in trane.” Dit is nog nie die einde van hierdie wonderlike verhaal nie. Monique vertel verder dat haar suster se nuwe baas die einste Robbie Nel is aan wie sy in November 2021 verloof geraak het. “Dit was regtig so spesiaal dat Robbie op dieselfde plek kon staan toe Samantha gewen het. Ek kan nog steeds nie glo dat alles so mooi uitgewerk het nie. Dit is nog te oorweldigend vir my.” “Ek raak bewoë as ek aan Samantha en Die Kontrak 2 dink. Om so ŉ pad saam met ŉ kunstenaar te stap, en veral om te kon ervaar hoe Samantha gegroei het, is ongelooflik.” Samantha Leonard en mentor Monique op ‘Die Kontrak 2’. (Foto: Monique Steyn/Facebook) Die sanger sê spanwerk, instink en leiding van kenners is waarskynlik van die belangrikste elemente wat haar mentorskap aan jong musikante so suksesvol maak. Sy steun ook op haar eie ervaring toe sy in 2002 in die top-50 van Idols was. “Dit was die eerste en laaste kompetisie waaraan ek deelgeneem het, en ek het besluit nooit weer nie. Ek is net nie gebou daarvoor nie. Dit is waarom ek met Die Kontrak 2 verstaan wat agter die verhoog aangaan.” Op skool het Monique se pad met Juan “Floors” Oosthuizen gekruis. Monique en Juan was nie saam op skool nie, maar hulle ouers het mekaar geken en dikwels oor en weer gekuier. “Ek wou eintlik ná skool sielkunde gaan studeer, maar toe ontmoet ek vir Floors. Ons was almal in die noorde van Pretoria op skool. Hy het vir my gesê: ‘Ek sê maar net, want ek weet jy like musiek. Hier is ŉ great kursus vir musiek by Pretoria Tegnikon. Dink daaraan en oorweeg dit net. Monique Steyn vermaak die gehoor by Helpende Hand se LIG-konsert. (Foto: Maroela Media) “Ek was huiwerig, want ek het baie sangteorie gehad om in te haal. Maar ek het toe uiteindelik ŉ oorbruggingsjaar gedoen en vir die kursus waarvan Floors my vertel het, ingeskryf.” Van daar af het “Girl Talk” en byna 10 jaar van teaterwerk by The Barnyard Theatre gevolg. Hoewel Monique heimlik gehoop het dat sy tog haar graad in sielkunde sou kon doen, was dit nie moontlik nie. “Daar was net nie tyd nie. Ek was tot vandag toe nooit sonder werk nie,” sê Monique dankbaar. Monique is nie skaam om vir ander mense van haarself te vertel nie, maar sy verkies dit om nie te veel van haar persoonlike lewe op sosiale media te deel nie. “In ŉ een-tot-een-gesprek sal ek my hart teenoor enigiemand oopmaak, en ek is baie lief daarvoor om ander mense se stories te hoor, maar ek dink op sosiale media is dit gevaarlik. “Dit is die eerste plek waar mense jou ondersteun, maar ook die eerste plek waar mense jou aftakel. As jy iets van my wil weet, vra my self.” Van groot oomblikke die afgelope jaar kan jy vir Monique niks vertel nie, en wanneer ŉ mens haar pols oor hoogtepunte kom die antwoord amper eintlik onverwags. “Om my ouers gelukkig te sien, om my sussie en die mense in my lewe gelukkig te sien. Daar was soveel persoonlike veranderinge in die afgelope twee jaar wat ek nooit gedink het oor my pad sal kom nie.” Oor vooruitsigte vir 2023 sê Monique dat daar trouklokke, nuwe musiek en programme vir televisie wink, waaroor sy nog nie nou al veel kan verklap nie. Sy en haar verloofde het wel nog nie op ŉ troudatum besluit nie, maar hulle hoop om in die tweede helfte van volgende jaar voor die kansel te staan. “Ons is nie haastig om te trou nie. Een van die grootste lesse wat ek geleer het, is om dinge dag vir dag te vat. Ek en Robbie werk albei ontsettend hard en ons is geneig om alles vooruit te wil beplan. Maar met ons verhouding probeer ons om meer in die oomblik te leef.” Monique Steyn vermaak die gehoor by Helpende Hand se LIG-konsert. (Foto: Maroela Media) Monique hoop ook om volgende jaar weer ŉ nuwe album uit te reik met ŉ paar snitte wat sy self geskryf het. “Ek wil baie graag meer betrokke wees by die skryfproses. Ek en my vervaardiger het my hele eerste album self geskryf en dit sal wonderlik wees as ons dit volgende jaar weer kan doen.” Monique Steyn is nie ŉ naam wat sommer op jou sosialemediaplatforms sal opduik omdat sy self hordes foto’s en oomblikke uit haar persoonlike lewe deel nie. Maar wanneer sy op die verhoog stap en begin sing, trek Monique se stem jou nader en word jy vir ŉ oomblik deel van haar wêreld.